ກອງປະຊຸມວຽກງານຊົນນະບົດສູນກາງຈີນໄດ້ຈັດຂຶ້ນຢູ່ນະຄອນຫຼວງປັກກິ່ງແຕ່ວັນທີ 28 – 29 ທັນວານີ້ໂດຍໄດ້ລົງເລິກຜັນຂະຫຍາຍເນື້ອໃນຈິດໃຈຂອງກອງປະຊຸມໃຫຍ່ຜູ້ແທນທົ່ວປະເທດຂອງພັກກອມມູນິດຈີນຄັ້ງທີ 19ແລະແນວຄິດສີຈິ້ນຜິງກ່ຽວກັບສັງຄົມນິຍົມທີ່ມີສີສັນພິເສດຂອງຈີນໃນຍຸກໃໝ່, ທັງວິເຄາະສະຖານະການທີ່ວຽກງານກ່ຽວກັບກະສິກຳ,ຊົນນະບົດແລະກະສິກອນກຳລັງປະເຊີນໜ້າແລະໜ້າທີ່ວຽກງານດັ່ງກ່າວຢ່າງຮອບດ້ານ, ຄົ້ນຄວ້ານະໂຍບາຍສຳຄັນໃນການຈັດຕັ້ງປະຕິບັດຍຸດທະສາດສ້າງສາພັດທະນາຊົນນະບົດໃຫ້ຈະເລີນຮຸ່ງເຮືອງແລະຈັດວາງວຽກງານກະສິກຳແລະຊົນນະບົດໃນປີ 2018 ກໍຄືໃນໄລຍະຕໍ່ໜ້າ.
ທ່ານສີຈິ້ນຜິງ ເລຂາທິການໃຫຍ່ສູນກາງພັກກອມມູນິດຈີນ, ປະທານປະເທດຈີນໄດ້ກ່າວປາໄສໃນກອງປະຊຸມດັ່ງກ່າວໂດຍໄດ້ສະຫຼຸບຜົນສຳເລັດແລະການປ່ຽນແປງໃໝ່ຄັ້ງປະຫວັດສາດຂອງວຽກງານກະສິກຳ,ຊົນນະບົດແລະກະສິກອນນັບແຕ່ກອງປະຊຸມໃຫຍ່ຄັ້ງທີ 18 ຂອງພັກກອມມູນິດຈີນເປັນຕົ້ນມາ ທັງໄດ້ລົງເລິກຊີ້ແຈງບັນຫາສຳຄັນກ່ຽວກັບການຈັດຕັ້ງປະຕິບັດນະໂຍບາຍສ້າງສາພັດທະນາຊົນນະບົດໃຫ້ຈະເລີນຮຸ່ງເຮືອງ, ສະເໜີຄວາມຮຽກຮ້ອງຕໍ່ການຈັດຕັ້ງປະຕິບັດວຽກງານດັ່ງກ່າວຢ່າງຈະແຈ້ງ. ທ່ານຫຼີເຄີ້ສຽງ ນາຍົກລັດຖະມົນຕີຈີນກໍໄດ້ປະກອບຄຳເຫັນ, ທັງມີການຈັດວາງຢ່າງລະອຽດຕໍ່ໜ້າທີ່ວຽກງານສຳຄັນໃນການຈັດຕັ້ງປະຕິບັດຍຸດທະສາດການສ້າງສາພັດທະນາຊົນນະບົດໃຫ້ຈະເລີນຮຸ່ງເຮືອງ.
ກອງປະຊຸມດັ່ງກ່າວຍົກໃຫ້ເຫັນວ່າ: ນັບແຕ່ກອງປະຊຸມໃຫຍ່ຄັ້ງທີ 18 ຂອງພັກກອມມູນິດຈີນເປັນຕົ້ນມາ, ສູນກາງພັກທີ່ມີສະຫາຍສີຈິ້ນຜິງເປັນໃຈກາງໄດ້ຍຶດໝັ້ນຖືເອົາການແກ້ໄຂບັນຫາກ່ຽວກັບກະສິກຳ,ຊົນນະບົດແລະກະສິກອນໃຫ້ດີນັ້ນເປັນວຽກງານສຳຄັນທີ່ສຸດຂອງທົ່ວພັກ, ຜັນຂະຫຍາຍແນວຄິດພັດທະນາໃໝ່, ກ້າຊຸກຍູ້ການປະດິດສ້າງດ້ານທິດສະດີ,ການປະຕິບັດຕົວຈິງແລະລະບຽບການໃນການປະຕິບັດວຽກງານກະສິກຳ,ຊົນນະບົດແລະກະສິກອນ, ເຊິ່ງການພັດທະນາກະສິກຳແລະຊົນນະບົດໄດ້ປະສົບຜົນສຳເລັດແລະມີການປ່ຽນແປງໃໝ່ຄັ້ງປະຫວັດສາດ.
ກອງປະຊຸມຊີ້ວ່າ: ບັນຫາກ່ຽວກັບກະສິກຳ,ຊົນນະບົດແລະກະສິກອນເປັນບັນຫາພື້ນຖານທີ່ກ່ຽວພັນກັບເສດຖະກິດແຫ່ງຊາດແລະຊີວິດການເປັນຢູ່ຂອງປະຊາຊົນ. ການປະຕິບັດຍຸດທະສາດສ້າງສາພັດທະນາຊົນນະບົດໃຫ້ຈະເລີນຮຸ່ງເຮືອງແມ່ນຄວາມຮຽກຮ້ອງທີ່ຕ້ອງປະຕິບັດເພື່ອແກ້ໄຂຄວາມຂັດແຍ້ງລະຫວ່າງ ຄວາມຕ້ອງການຕໍ່ຊີວິດການເປັນຢູ່ທີ່ດີງາມທີ່ນັບມື້ນັບເພີ່ມຂຶ້ນຂອງປະຊາຊົນ ກັບ ການພັດທະນາທີ່ບໍ່ດຸນດ່ຽງ ແລະບໍ່ເຕັມສ່ວນ, ເພື່ອບັນລຸເປົ້າໝາຍສູ້ຊົນ "100ປີ 2 ປະການ"ລະເພື່ອບັນລຸເປົ້າໝາຍໃຫ້ປະຊາຊົນທົ່ວທັງຊາດຮັ່ງມີຮ່ວມກັນ.